Απόφαση της Επιτροπής

της 15ης Μαΐου 2002

με την οποία θεσπίζονται οικολογικά κριτήρια απονομής του κοινοτικού οικολογικού σήματος για τα κλωστοϋφαντουργικά προϊόντα και τροποποιείται η απόφαση 1999/178/EΚ

[κοινοποιηθείσα υπό τον αριθμό Ε(2002) 1844]

(Κείμενο που παρουσιάζει ενδιαφέρον για τον ΕΟΧ)

(2002/371/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως το άρθρο 4 και το άρθρο 6 παράγραφος 1,

Εκτιμώντας τα ακόλουθα:

(1) Σύμφωνα με τον κανονισμό (ΕΚ) αριθ. 1980/2000 για να απονεμηθεί το κοινοτικό οικολογικό σήμα το προϊόν πρέπει να διαθέτει χαρακτηριστικά που να καθιστούν δυνατό να συμβάλει σημαντικά στη βελτίωση καθοριστικών οικολογικών παραμέτρων.

(2) Στον κανονισμό (ΕΚ) αριθ. 1980/2000 προβλέπεται ότι καθορίζονται ρητά κριτήρια απονομής του οικολογικού σήματος ανά κατηγορία προϊόντος.

(3) Προβλέπει επίσης ότι η αναθεώρηση των κριτηρίων οικολογικής σήμανσης, καθώς και των απαιτήσεων εκτίμησης και εξακρίβωσης που αφορούν τα κριτήρια αυτά, διενεργείται εγκαίρως προτού λήξει η περίοδος ισχύος των κριτηρίων για κάθε κατηγορία προϊόντων. Η αναθεώρηση αυτή καταλήγει σε πρόταση παράτασης, ανάκλησης ή επανεξέτασης των κριτηρίων.

(4) Ενδείκνυται να αναθεωρηθούν τα οικολογικά κριτήρια τα οποία θεσπίστηκαν με την απόφαση 1999/178/EΚ της Επιτροπής, της 17ης Φεβρουαρίου 1999, για τη θέσπιση των οικολογικών κριτηρίων απονομής του κοινοτικού οικολογικού σήματος σε κλωστοϋφαντουργικά προϊόντα(2), ούτως ώστε να ανταποκρίνονται στις εξελίξεις στην αγορά. Ταυτοχρόνως πρέπει να τροποποιηθεί η περίοδος ισχύος της εν λόγω απόφασης, που παρατάθηκε με την απόφαση 2001/831/EΚ της Επιτροπής(3).

(5) Πρέπει να εκδοθεί νέα απόφαση της Επιτροπής η οποία να καθορίζει τα ειδικά οικολογικά κριτήρια για την εν λόγω κατηγορία προϊόντων, η οποία θα ισχύει για μια πενταετία.

(6) Είναι ενδεδειγμένο, για περιορισμένο χρονικό διάστημα που δεν θα υπερβαίνει τους δώδεκα μήνες, να ισχύουν τα νέα κριτήρια που θεσπίζονται με την παρούσα απόφαση καθώς και τα κριτήρια που θεσπίστηκαν με την απόφαση 1999/178/EΚ, ούτως ώστε οι εταιρείες στις οποίες έχει ήδη χορηγηθεί ή οι οποίες έχουν υποβάλει αίτηση για την απονομή του οικολογικού σήματος στα προϊόντά τους πριν από τη θέση σε εφαρμογή της παρούσας απόφασης να έχουν επαρκή χρόνο να προσαρμόσουν τα προϊόντα τους ώστε να ανταποκρίνονται στα νέα κριτήρια.

(7) Τα μέτρα που προβλέπονται στην παρούσα απόφαση βασίζονται στο σχέδιο κριτηρίων που κατέστρωσε το Συμβούλιο Οικολογικής Σήμανσης της Ευρωπαϊκής Ένωσης, το οποίο ιδρύθηκε σύμφωνα με το άρθρο 13 του κανονισμού (ΕΚ) αριθ. 1980/2000.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 17 του κανονισμού (ΕΚ) αριθ. 1980/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για να απονέμεται το κοινοτικό οικολογικό σήμα σύμφωνα με τον κανονισμό (ΕΚ) αριθ. 1980/2000, τα κλωστοϋφαντουργικά προϊόντα πρέπει να εμπίπτουν στην κατηγορία προϊόντων "κλωστοϋφαντουργικά προϊόντα" όπως ορίζεται στο άρθρο 2 και να πληρούν τα οικολογικά κριτήρια που καθορίζονται στο παράρτημα της παρούσας απόφασης.

Άρθρο 2

Η κατηγορία προϊόντων "κλωστοϋφαντουργικά προϊόντα" περιλαμβάνει τα ακόλουθα:

κλωστοϋφαντουργικά είδη ρουχισμού και αξεσουάρ: είδη ρουχισμού και αξεσουάρ (όπως π.χ. μαντήλια, κασκόλ, τσάντες, τσάντες αγορών, σακίδια, ζώνες, κ.λπ.) που αποτελούνται από υφαντικές ίνες σε κατά βάρος αναλογία τουλάχιστον 90 %·

κλωστοϋφαντουργικά είδη εσωτερικών χώρων: κλωστοϋφαντουργικά προϊόντα για χρήση σε εσωτερικούς χώρους τα οποία αποτελούνται από υφαντικές ίνες σε κατά βάρος αναλογία τουλάχιστον 90 %. Εξαιρούνται οι επικαλύψεις τοίχων και δαπέδων·

ίνες, νήματα και υφάσματα: που προορίζονται για χρήση σε κλωστοϋφαντουργικά είδη ρουχισμού και αξεσουάρ ή κλωστοϋφαντουργικά είδη εσωτερικών χώρων.

Ειδικώς για τα "κλωστοϋφαντουργικά είδη ρουχισμού και αξεσουάρ" και για τα "κλωστοϋφαντουργικά είδη εσωτερικών χώρων": πτίλα, φτερά, μεμβράνες και επενδύσεις δεν χρειάζονται να λαμβάνονται υπόψη κατά τον υπολογισμό του ποσοστού των κλωστοϋφαντουργικών ινών.

Άρθρο 3

Για διοικητικούς σκοπούς, η κατηγορία προϊόντων "κλωστοϋφαντουργικά προϊόντα" χαρακτηρίζεται με τον κωδικό αριθμό "016".

Άρθρο 4

Το άρθρο 3 της οδηγίας 1999/178/EΚ αντικαθίσταται από το ακόλουθο κείμενο: "Ο ορισμός της κατηγορίας προϊόντων και τα ειδικά οικολογικά κριτήρια για την κατηγορία προϊόντων ισχύουν μέχρι τις 31 Μαΐου 2003."

Άρθρο 5

Η παρούσα απόφαση ισχύει από την 1η Ιουνίου 2002 μέχρι τις 31 Μαΐου 2007.

Παραγωγοί προϊόντων που εμπίπτουν στην κατηγορία προϊόντων "κλωστοϋφαντουργικά προϊόντα" στους οποίους έχει χορηγηθεί οικολογικό σήμα πριν από την 1η Ιουνίου 2002 επιτρέπεται να χρησιμοποιούν αυτό το οικολογικό σήμα μέχρι τις 31 Μαΐου 2003.

Σε παραγωγούς προϊόντων που εμπίπτουν στην κατηγορία προϊόντων "κλωστοϋφαντουργικά προϊόντα" οι οποίοι έχουν υποβάλει αίτηση για την απονομή οικολογικού σήματος πριν από την 1η Ιουνίου 2002 είναι δυνατό να απονεμηθεί το οικολογικό σήμα για τα προϊόντα τους υπό τους όρους της απόφασης 1999/178/EΚ μέχρι τις 31 Μαΐου 2003.

Από την 1η Ιουνίου 2002, οι νέες αιτήσεις για την απονομή οικολογικού σήματος για την κατηγορία προϊόντων "κλωστοϋφαντουργικά προϊόντα" πρέπει να πληρούν τα κριτήρια που ορίζονται στην παρούσα απόφαση.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 15 Μαΐου 2002.

Για την Επιτροπή

Margot Wallström

Μέλος της Επιτροπής

(1) ΕΕ L 237 της 21.9.2000, σ. 1.

(2) ΕΕ L 57 της 5.3.1999, σ. 21.

(3) ΕΕ L 31 της 28.11.2001, σ. 29.

ΠΑΡΑΡΤΗΜΑ

ΠΛΑΙΣΙΟ

Σκοπός των κριτηρίων

Σκοπός των κριτηρίων αυτών είναι ιδιαιτέρως να τονωθεί η μείωση της ρύπανσης των υδάτων που σχετίζεται με τις βασικές διεργασίες κατά την αλυσίδα παραγωγής κλωστοϋφαντουργικών προϊόντων, όπου συμπεριλαμβάνεται η παραγωγή ινών, η νηματοποίηση, η ύφανση, η πλέξη, η λεύκανση, η βαφή και το φινίρισμα.

Για τα κριτήρια έχουν καθοριστεί μεγέθη τα οποία προωθούν την επισήμανση των κλωστοϋφαντουργικών προϊόντων με περιορισμένες επιπτώσεις στο περιβάλλον.

Απαιτήσεις αξιολόγησης και ελέγχου

Για κάθε κριτήριο αναφέρονται οι συγκεκριμένες απαιτήσεις αξιολόγησης και εξακρίβωσης.

Όταν ο αιτών καλείται να παράσχει βεβαιώσεις, τεκμηρίωση, αναλύσεις, πρακτικά δοκιμασιών, ή άλλα τεκμήρια από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και τον (τους) προμηθευτή(-ές) του ή/και τους προμηθευτές τους κ.λπ., κατά περίπτωση.

Κατά περίπτωση, επιτρέπεται να χρησιμοποιούνται άλλες μέθοδοι δοκιμών εφόσον ο αρμόδιος φορέας που εξετάζει την αίτηση τις θεωρεί ισοδύναμες με τις προβλεπόμενες.

Η μονάδα αναφοράς των εισροών (πρώτων υλών) και εκροών (προϊόντων διεργασίας) είναι 1 kg κλωστοϋφαντουργικού προϊόντος, υπό κανονικές συνθήκες (65 % ± 2 % σχετική υγρασία και 20 °C ± 2 °C· οι συνθήκες αυτές καθορίζονται στο πρότυπο ISO 139: κλωστοϋφαντουργικά προϊόντα - πρότυπες ατμοσφαιρικές συνθήκες εγκλιματισμού και δοκιμασιών).

Κατά περίπτωση, ο αρμόδιος φορέας επιτρέπεται να απαιτεί πρόσθετη τεκμηρίωση και να διενεργεί ανεξάρτητους ελέγχους.

Συνιστάται στους αρμοδίους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως τα EMAS και ISO 14001, κατά την εξέταση των αιτήσεων και την παρακολούθηση της τήρησης των κριτηρίων (Σημείωση: δεν συνιστά απαίτηση η εφαρμογή αυτών των συστημάτων διαχείρισης).

ΚΡΙΤΗΡΙΑ

Τα κριτήρια υποδιαιρούνται σε τρεις κύριες κατηγορίες: για τις κλωστοϋφαντουργικές ίνες, για τις διεργασίες και τις χημικές ουσίες, και για την καταλληλότητα χρήσης.

ΚΡΙΤΗΡΙΑ ΓΙΑ ΤΙΣ ΚΛΩΣΤΟΫΦΑΝΤΟΥΡΓΙΚΕΣ ΙΝΕΣ

Στο παρόν τμήμα καθορίζονται ειδικά κριτήρια για τις ίνες και, συγκεκριμένα, για τις ακρυλικές ίνες, τις ίνες βάμβακος και άλλες φυσικές κυτταρινούχες ίνες από σπόρους, ίνες ελαστομερούς πολυουρεθάνης, λιναριού και άλλες ίνες στελέχους, τις ίνες μη απολιπασμένου μαλλιού και άλλες κερατινούχες ίνες, συνθετικές ίνες κυτταρίνης, πολυαμιδικές, πολυεστερικές ίνες και ίνες πολυπροπυλενίου. Επιτρέπονται επίσης άλλες ίνες για τις οποίες δεν καθορίζονται ειδικά κριτήρια, με εξαίρεση τις ορυκτές ίνες, τις ίνες υάλου, τις μεταλλικές ίνες, τις ίνες άνθρακα και άλλες ανόργανες ίνες.

Δεν απαιτείται τήρηση των κριτηρίων του παρόντος τμήματος για συγκεκριμένο τύπο ινών εάν το βάρος των ινών αυτών είναι μικρότερο από 5 % του συνολικού βάρους των υφαντουργικών ινών στο προϊόν. Το ίδιο ισχύει όταν οι ίνες προέρχονται από ανακύκλωση. Εν προκειμένω ως ανακυκλωμένες ορίζονται ίνες προερχόμενες μόνο από αποκόμματα (ρετάλια) της βιομηχανίας υφασμάτων και ενδυμάτων ή από απορρίμματα καταναλωθέντων προϊόντων (κλωστοϋφαντουργίας ή άλλων). Πάντως, τουλάχιστον το 85 %, κατά βάρος, του συνόλου των ινών στο προϊόν, πρέπει, είτε να ανταποκρίνεται στα αντίστοιχα ειδικά κριτήρια για τις ίνες, εφόσον προβλέπονται, είτε να προέρχεται από ανακύκλωση.

Αξιολόγηση και εξακρίβωση:

ο αιτών οφείλει να παρέχει λεπτομερή στοιχεία όσον αφορά τη σύνθεση του κλωστοϋφαντουργικού προϊόντος.

1. Ακρυλικές ίνες

α) Η περιεκτικότητα σε υπολείμματα ακρυλονιτριλίου των ακατέργαστων ινών, κατά την έξοδο από τη μονάδα παραγωγής τους, πρέπει να μην υπερβαίνει τα 1,5 mg/kg.

Αξιολόγηση και εξακρίβωση:

ο αιτών παρέχει πρακτικό δοκιμασίας κατά την οποία χρησιμοποιήθηκε η εξής μέθοδος: εκχύλιση με ζέον ύδωρ και ποσοτικός προσδιορισμός με χρωματογραφία αερίου-υγρού σε τριχοειδή στήλη.

β) Οι εκπομπές ακρυλονιτριλίου στην ατμόσφαιρα (κατά τον πολυμερισμό και μέχρι το στάδιο του ετοίμου για κλώση διαλύματος), εκφραζόμενες ως ετήσιος μέσος όρος, πρέπει να είναι χαμηλότερες από 1g/kg παραγόμενων ινών.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

2. Βαμβάκι και άλλες φυσικές κυτταρινούχες ίνες από σπόρους (συμπεριλαμβανομένου kapok)

Οι ίνες βάμβακος και άλλες φυσικές κυτταρινούχες ίνες από σπόρους (εφεξής "βαμβάκι") πρέπει να μην περιέχουν σε αναλογία μεγαλύτερη από 0,05 ppm (εφόσον το επιτρέπει η ευαισθησία της μεθόδου) τις ακόλουθες ουσίες: aldrin, captafol, chlordane, DDT, dieldrin, endrin, heptachlor, εξαχλωροβενζόλιο, εξαχλωροκυκλοεξάνιο (όλα τα ισομερή), 2,4,5-T, chlordimeform, chlorobenzilate, dinoseb και τα άλατά του, monocrotophos, πενταχλωροφαινόλη, τοξαφέν, methamidophos, μεθυλοπαραθείο, παραθείο, phosphamidon.

Η απαίτηση αυτή δεν ισχύει σε περίπτωση που περισσότερο από 50 % του περιεχόμενου βαμβακιού προέρχεται από βιολογική ή μεταβατική καλλιέργεια, δηλαδή έχει πιστοποιηθεί από ανεξάρτητο οργανισμό ότι έχει παραχθεί σύμφωνα με τις προβλεπόμενες από τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής προϊόντων και των σχετικών ενδείξεων στα γεωργικά προϊόντα και στα είδη διατροφής(1), απαιτήσεις για την παραγωγή και την επιθεώρηση.

Η απαίτηση αυτή δεν ισχύει όταν είναι δυνατόν να υποβληθούν τεκμηριωμένα στοιχεία σχετικά με την ταυτότητα των βαμβακοκαλλιεργητών που παρήγαγαν τουλάχιστον το 75 % του βαμβακιού που χρησιμοποιήθηκε στο τελικό προϊόν καθώς και δήλωση των εν λόγω βαμβακοκαλλιεργητών ότι δεν χρησιμοποίησαν τις προαναφερόμενες ουσίες στους αγρούς ή στα φυτά από τα οποία προήλθε το συγκεκριμένο βαμβάκι ή στο ίδιο το βαμβάκι.

Όταν περισσότερο από 100 % του βαμβακιού είναι βιολογικό, δηλαδή έχει πιστοποιηθεί από ανεξάρτητο οργανισμό ότι έχει παραχθεί σύμφωνα με τις προβλεπόμενες από τον κανονισμό (ΕΟΚ) αριθ. 2092/91 απαιτήσεις γαι την παραγωγή και την επιθεώρηση, ο αιτών επιτρέπεται να θέσει την ένδειξη "βιολογικό βαμβάκι" δίπλα στο οικολογικό σήμα.

Ο αιτών παρέχει είτε αποδεικτικό πιστοποίησης βιολογικής καλλιέργειας ή τεκμηρίωση ότι δεν χρησιμοποιήθηκαν οι προαναφερόμενες ουσίες από τους γεωργούς ή πρακτικό δοκιμασίας κατά την οποία χρησιμοποιήθηκαν οι εξής μέθοδοι: κατά περίπτωση, US EPA 8081 A [οργανοχλωριούχα φυτοφάρμακα - εκχύλιση με υπερήχους ή με συσκευή Soxhlet και μη πολικούς διαλύτες (ισο-οκτάνιο ή εξάνιο)], 8151 Α (χλωριούχα ζιζανιοκτόνα - με μεθανόλη), 8141 Α (οργανοφωσφορικές ενώσεις) ή 8270 C (ημιπτητικές οργανικές ενώσεις).

3. Ίνες ελαστομερούς πολυουρεθάνης

α) Δεν επιτρέπεται να χρησιμοποιούνται οργανοκασσιτερικές ενώσεις.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

β) Οι ατμοσφαιρικές εκπομπές αρωματικών διισοκυανικών ενώσεων κατά τον πολυμερισμό και τη νηματοποίηση, εκφραζόμενες ως ετήσιος μέσος όρος, πρέπει να είναι χαμηλότερες από 5 mg/kg παραγόμενων ινών.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

4. Ίνες λιναριού και άλλες ίνες στελέχους (συμπεριλαμβανομένων της κάνναβης, της γιούτας και του ραμί)

Οι ίνες λιναριού και οι άλλες ίνες στελέχους πρέπει να μην λαμβάνονται με διαβροχή, εκτός εάν τα λύματα από τη διαβροχή καθαρίζονται με τρόπο ώστε να επιτυγχάνεται μείωση του COD (χημικώς απαιτούμενο οξυγόνο) ή του TOC (ολικός οργανικός άνθρακας) κατά 75 % τουλάχιστον για την κάνναβη και κατά 95 % τουλάχιστον για τις ίνες λιναριού και τις άλλες ίνες στελέχους.

Αξιολόγηση και εξακρίβωση:

εάν χρησιμοποιείται διαβροχή, ο αιτών παρέχει πρακτικό δοκιμασίας κατά την οποία χρησιμοποιήθηκε η εξής μέθοδος: ISO 6060 (COD).

5. Ίνες από μη απολιπασμένο μαλλί και άλλες κερατινούχες ίνες (συμπεριλαμβανομένου του μαλλιού προβάτου, καμήλας, αλπακά και κατσίκας)

α) Πρέπει να μην υπερβαίνει τα 0,5 ppm η σωρευτική περιεκτικότητα σε: γ-εξαχλωροκυκλοεξάνιο (lindane), α-εξαχλωροκυκλοεξάνιο, β-εξαχλωροκυκλοεξάνιο, δ-εξαχλωροκυκλοεξάνιο, aldrin, dieldrin, endrin, π, π'-DDT, π, π'-DDD.

β) Πρέπει να μην υπερβαίνει τα 2 ppm η σωρευτική περιεκτικότητα σε: diazinon, propetamphos, chlorfenvinphos, dichlorfenthion, chlorpyriphos, fenchlorphos.

γ) Πρέπει να μην υπερβαίνει τα 0,5 ppm η σωρευτική περιεκτικότητα σε: cypermethrin, deltamethrin, fenvalerate, cyhalothrin, flumethrin.

δ) Πρέπει να μην υπερβαίνει τα 2 ppm η σωρευτική περιεκτικότητα σε: diflubenzuron, triflumuron.

Οι απαιτήσεις αυτές [που περιγράφονται στα στοιχεία α), β), γ) και δ) και λαμβανόμενες μεμονωμένα] δεν ισχύουν όταν είναι δυνατόν να υποβληθούν τεκμηριωμένα στοιχεία σχετικά με την ταυτότητα των κτηνοτρόφων που παρήγαγαν το 75 % τουλάχιστον του εν λόγω μαλλιού ή των κερατινούχων ινών, καθώς και δήλωση των κτηνοτρόφων αυτών ότι δεν χρησιμοποίησαν τις προαναφερόμενες ουσίες στους αγρούς ή δεν τις χορήγησαν στα ζώα από τα οποία προήλθαν οι ίνες.

Αξιολόγηση και εξακρίβωση για τα στοιχεία α), β), γ) και δ):

ο αιτών παρέχει είτε την ανωτέρω προβλεπόμενη τεκμηρίωση ή πρακτικό δοκιμασίας κατά την οποία χρησιμοποιήθηκε η εξής μέθοδος: IWTO Draft Test Method 59.

ε) Για τα λύματα της απολίπανσης που διοχετεύονται στο αποχετευτικό δίκτυο, το αποβαλλόμενο στο αποχετευτικό δίκτυο COD πρέπει να μην υπερβαίνει τα 60 g/kg μη απολιπασμένου μαλλιού, και τα λύματα πρέπει να καθαρίζονται εκτός της βιομηχανικής εγκατάστασης ώστε να επιτυγχάνεται περαιτέρω μείωση της περιεκτικότητας σε COD κατά 75 % τουλάχιστον, ως ετήσιος μέσος όρος.

Για τα λύματα της απολίπανσης που καθαρίζονται επιτόπου και αποβάλλονται σε επιφανειακά ύδατα, το αποβαλλόμενο στα επιφανειακά ύδατα COD πρέπει να μην υπερβαίνει τα 5 g COD/kg μη απολιπασμένου μαλλιού. Το pH των αποβαλλομένων στα επιφανειακά ύδατα λυμάτων πρέπει να είναι μεταξύ 6 και 9 (εκτός εάν το pH του υδάτινου αποδέκτη εκτός αυτών των ορίων) και η θερμοκρασία πρέπει να είναι χαμηλότερη από 40 °C (εκτός εάν η θερμοκρασία του υδάτινου αποδέκτη είναι υψηλότερη).

Αξιολόγηση και εξακρίβωση:

ο αιτών παρέχει τα σχετικά δεδομένα και πρακτικό δοκιμασίας κατά την οποία χρησιμοποιήθηκε η εξής μέθοδος: ISO 6060.

6. Συνθετικές ίνες κυτταρίνης [όπου συμπεριλαμβάνονται: βισκόζη, lyocell, ίνες οξικής κυτταρίνης, χαλκοραιγιόν (cupro) και τριοξικής κυτταρίνης]

α) Η αναλογία των απορροφήσιμων οργανικών αλογονούχων ενώσεων (ΑΟΧ) στις ίνες πρέπει να μην υπερβαίνει τα 250 ppm.

Αξιολόγηση και εξακρίβωση:

ο αιτών παρέχει πρακτικό δοκιμασίας κατά την οποία χρησιμοποιήθηκε η εξής μέθοδος: ISO 11480.97 (ελεγχόμενη καύση σε μικροκουλομετρία).

β) Για τις ίνες βισκόζης, η περιεκτικότητα σε θείο των εκπεμπόμενων στην ατμόσφαιρα θειούχων ενώσεων που προέρχονται από τις διεργασίες παραγωγής ινών, εκφραζόμενη ως ετήσιος μέσος όρος, πρέπει να μην υπερβαίνει τα 120 g/kg παραγομένων συνεχών ινών και τα 30 g/kg παραγομένων ασυνεχών ινών. Όταν σε συγκεκριμένη βιομηχανική εγκατάσταση παράγονται και οι δύο τύποι ινών, το σύνολο των εκπομπών πρέπει να μην υπερβαίνει τον αντίστοιχο σταθμισμένο μέσο όρο.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

γ) Για τις ίνες βισκόζης, ο ψευδάργυρος που απορρίπτεται στο νερό από τη μονάδα παραγωγής, εκφραζόμενος ως ετήσιος μέσος όρος, πρέπει να μην υπερβαίνει τα 0,3 g/kg.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

δ) Για τις ίνες cupro, η περιεκτικότητα των λυμάτων σε χαλκό, κατά την έξοδό τους από την μονάδα παραγωγής, εκφραζόμενη ως ετήσιος μέσος όρος, πρέπει να μην υπερβαίνει τα 0,1 ppm.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

7. Πολυαμιδικές ίνες

Οι εκπομπές N2O στην ατμόσφαιρα κατά την παραγωγή του μονομερούς, εκφραζόμενες ως μέσος ετήσιος όρος, πρέπει να μην υπερβαίνουν τα 10 g/kg παραγομένων ινών πολυαμιδίου 6 και τα 50 g/kg παραγομένων ινών πολυαμιδίου 6.6.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

8. Πολυεστερικές ίνες

α) Η αναλογία του αντιμονίου στις πολυεστερικές ίνες πρέπει να μην υπερβαίνει τα 260 ppm. Όταν δεν χρησιμοποιείται αντιμόνιο, ο αιτών επιτρέπεται να δηλώνει "χωρίς αντιμόνιο" (ή ισοδύναμη διατύπωση) δίπλα στο οικολογικό σήμα.

Αξιολόγηση και εξακρίβωση:

ο αιτών παρέχει είτε βεβαίωση ότι δεν χρησιμοποιείται αυτή μόνο ή πρακτικό δοκιμασίας κατά την οποία χρησιμοποιήθηκε η εξής μέθοδος: απευθείας προσδιορισμός με φασματοφωτομετρία ατομικής απορρόφησης. Η δοκιμασία διενεργείται σε ακατέργαστη ίνα πριν υποβληθεί σε υγρή διεργασία.

β) Οι εκπομπές πτητικών οργανικών ενώσεων (VOC) κατά τον πολυμερισμό του πολυεστέρα, εκφραζόμενες ως ετήσιος μέσος όρος, πρέπει να μην υπερβαίνουν τα 1,2 g/kg παραγόμενης πολυεστερικής ρητίνης (οι VOC είναι οργανικές ενώσεις με τάση ατμών 0,01 kPa ή μεγαλύτερη στους 293,15 K ή με αντίστοιχη πτητικότητα υπό τις συγκεκριμένες συνθήκες χρήσης).

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

9. Ίνες πολυπροπυλαινίου

Πρέπει να μην χρησιμοποιούνται χρωστικές με βάση το μόλυβδο.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

ΚΡΙΤΗΡΙΑ ΓΙΑ ΤΙΣ ΔΙΕΡΓΑΣΙΕΣ ΚΑΙ ΤΙΣ ΧΗΜΙΚΕΣ ΟΥΣΙΕΣ

Τα κριτήρια του παρόντος τμήματος ισχύουν, κατά περίπτωση, για όλα τα στάδια της παραγωγής του προϊόντος, συμπεριλαμβανομένης της παραγωγής των ινών. Ωστόσο, είναι αποδεκτό να περιέχουν οι ανακυκλωμένες ίνες ορισμένες από τις βαφές ή άλλες ουσίες οι οποίες απαγορεύονται με βάση τα παρόντα κριτήρια, υπό την προϋπόθεση όμως ότι οι ουσίες αυτές είχαν χρησιμοποιηθεί στον προηγούμενο κύκλο ζωής των ινών.

10. Βοηθητικές ουσίες και ουσίες για φινίρισμα ινών και νημάτων

α) Κολλάρισμα: τουλάχιστον 95 % (επί ξηρού) των συστατικών οιουδήποτε παρασκευάσματος για κολλάρισμα το οποίο χρησιμοποιείται σε ίνες ή νήματα πρέπει να είναι επαρκώς βιοαποδομήσιμο ή να είναι δυνατό να ανταποκριθεί σε εγκαταστάσεις επεξεργασίας λυμάτων, ειδάλλως να ανακυκλώνονται.

Αξιολόγηση και εξακρίβωση:

εν προκειμένω, μια ουσία θεωρείται "επαρκώς βιοαποδομήσιμη ή δυνατόν να απομακρυνθεί":

- όταν, από τη δοκιμασία με μια από τις μεθόδους OECD 301 A, OECD 301 E, ISO 7827, OECD 302 A, ISO 9887, OECD 302 B, ή ISO 9888, διαπιστώνεται ποσοστό αποδόμησης εντός 28 ημερών, τουλάχιστον 70 %,

- όταν, από τη δοκιμασία με μια από τις μεθόδους OECD 301 B, ISO 9439, OECD 301 C, OECD 302 C, OECD 301 D, ISO 10707, OECD 301 F, ISO 9408, ISO 10708 ή ISO 14593, διαπιστώνεται ποσοστό αποδόμησης εντός 28 ημερών, τουλάχιστον 60 %,

- όταν, από τη δοκιμασία με μια από τις μεθόδους OECD 303 ή ISO 11733, διαπιστώνεται ποσοστό αποδόμησης εντός 28 ημερών, τουλάχιστον 80 %,

- για ουσίες για τις οποίες δεν είναι δυνατόν να εφαρμοστούν οι προαναφερόμενες μέθοδοι δοκιμών, όταν παρέχονται στοιχεία που αποδεικνύουν ανάλογα επίπεδα βιοαποδόμησης ή απομάκρυνσης.

Ο αιτών παρέχει κατάλληλη τεκμηρίωση, φύλλα δεδομένων ασφαλείας, πρακτικά δοκιμασιών ή/και δηλώσεις, όπου να αναφέρονται οι μέθοδοι δοκιμασίας και τα αποτελέσματα που προαναφέρονται, ώστε να αποδεικνύεται η συμμόρφωση με το κριτήριο αυτό για όλες τις ουσίες κολλαρίσματος που χρησιμοποιούνται.

β) Πρόσθετα διαλυμάτων νηματοποίησης, πρόσθετα νηματοποίησης και παρασκευάσματα για νηματοποίηση (περιλαμβανομένων ελαίων για λανάρισμα, προϊόντων για φινίρισμα νηματοποίησης και λιπαντικά): Τουλάχιστον 90 % (επί ξηρού) των συστατικών πρέπει να είναι επαρκώς βιοαποδομήσιμα ή να είναι δυνατό να απομακρυνθούν σε εγκατάσταση καθαρισμού λυμάτων.

Η απαίτηση αυτή δεν ισχύει για παρασκευάσματα για κλώση (λιπαντικά κλώσης, υγραντικές ουσίες), έλαια για την περιέλιξη νήματος σε κώνους, έλαια για το στημόνιασμα και τη συστροφή, κηροί, έλαια πλέξης, έλαια από σιλικόνη και ανόργανες ουσίες.

Αξιολόγηση και εξακρίβωση:

"επαρκώς βιαποδομήσιμα ή δυνατόν να απομακρυνθούν" όπως ορίζεται ανωτέρω στο στοιχείο α). Ο αιτών παρέχει κατάλληλη τεκμηρίωση, φύλλα δεδομένων ασφαλείας ή/και δηλώσεις σχετικά με τις μεθόδους δοκιμασίας και τα αποτελέσματα που προαναφέρονται, ώστε να αποδεικνύεται η συμμόρφωση με το κριτήριο αυτό για όλα τα πρόσθετα ή παρασκευάσματα που χρησιμοποιούνται.

γ) Η περιεκτικότητα σε πολυκυκλικούς αρωματικούς υδρογονάνθρακες (PAH) στο κλάσμα πετρελαιοειδών προϊόντος πρέπει να είναι κατώτερη από 1,0 % κατά βάρος.

Αξιολόγηση και εξακρίβωση:

ο αιτών παρέχει κατάλληλη τεκμηρίωση, φύλλα δεδομένων ασφαλείας, δελτία πληροφοριών για το προϊόν ή δηλώσεις, όπου να αναφέρεται είτε η περιεκτικότητα των πολυκυκλικών αρωματικών υδρογονανθράκων ή ότι δεν χρησιμοποιούνται προϊόντα που να περιέχουν ορυκτέλαια.

11. Βιοκτόνα ή βιοστατικά προϊόντα

α) Χλωροφαινόλες (τα άλατα και οι εστέρες τους), πολυχλωριούχο διφαινύλιο (PCB) και οργανοκασσιτερικές ενώσεις να μην χρησιμοποιούνται κατά τη μεταφορά ή την αποθήκευση των προϊόντων και ημικατεργασμένων προϊόντων.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται αυτές οι ουσίες ή οι ενώσεις για το νήμα, το ύφασμα και το τελικό προϊόν. Σε περίπτωση που η δήλωση αυτή υπόκειται σε επαλήθευση πρέπει να εφαρμόζεται η ακόλουθη μέθοδος δοκιμασίας και η ακόλουθη οριακή τιμή: κατά περίπτωση εκχύλιση, σχηματισμός παραγώγων εστέρων με οξικό ανυδρίτη, προσδιορισμός διά χρωματογραφίας υγρού-αερίου σε τριχοειδή στήλη με ανίχνευση σύλληψης ηλεκτρονίου, οριακή τιμή 0,05 ppm.

β) Βιοκτόνα ή βιοστατικά προϊόντα δεν επιτρέπεται να χρησιμοποιούνται σε προϊόντα έτσι ώστε να είναι ενεργά κατά τη φάση χρήσης τους.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

12. Αποχρωματισμός

Δεν επιτρέπεται η χρήση αλάτων βαρέων μετάλλων (πλην του σιδήρου) ή φορμαλδεΰδης για τον αποχρωματισμό.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

13. Αύξηση βάρους

Δεν επιτρέπεται η χρήση ενώσεων του δημητρίου για την αύξηση του βάρους των νημάτων ή υφασμάτων.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

14. Βοηθητικές χημικές ουσίες

Δεν επιτρέπεται να χρησιμοποιούνται αιθοξυλαλκυλοφαινόλες (APEO), γραμμικά αλκυλοβενζολοσουλφονικά άλατα (LAS), δις (υδρογονωμένο αλκυλοστεαρ)- διμεθυλαμμώνιο-χλωρίδιο (DTDMAC), διστεαρυλοδιμεθυλαμμώνιο-χλωρίδιο (DSDMAC), δις (υδρογονωμένο στέαρ)-διμεθυλαμμώνιο-χλωρίδιο (DHTDMAC), τετραοξική αιθυλενοδιαμίνη (EDTA) και πενταοξική διαιθυλενοτριαμίνη (DTPA), ούτε να υπεισέρχονται στη σύνθεση χρησιμοποιουμένων παρασκευασμάτων.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

15. Απορρυπαντικά, μαλακτικά υφασμάτων και συμπλεκτικοί παράγοντες

Σε κάθε εγκατάσταση υγρής επεξεργασίας, τουλάχιστον 95 % κατά βάρος των απορρυπαντικών, τουλάχιστον 95 % κατά βάρος των μαλακτικών υφασμάτων και τουλάχιστον 95 % κατά βάρος των συμπλεκτικών παραγόντων που χρησιμοποιούνται πρέπει να είναι επαρκώς βιοαποδομήσιμοι ή να είναι δυνατό να απομακρυνθούν σε εγκαταστάσεις επεξεργασίας λυμάτων.

Αξιολόγηση και εξακρίβωση:

"επαρκώς βιοαποδομήσιμα ή δυνατό να απομακρυνθούν" όπως ορίζεται ανωτέρω στο κριτήριο σχετικά με τις βοηθητικές ουσίες και για το φινίρισμα των ινών και νημάτων. Ο αιτών παρέχει κατάλληλη τεκμηρίωση, φύλλα δεδομένων ασφαλείας, πρακτικά δοκιμασιών ή/και δηλώσεις όπου να αναφέρονται οι μέθοδοι δοκιμασίας και τα αποτελέσματα που προαναφέρονται, ώστε να αποδεικνύεται η συμμόρφωση με το κριτήριο αυτό για όλα τα απορρυπαντικά, μαλακτικά υφασμάτων και συμπλεκτικούς παράγοντες που χρησιμοποιούνται.

16. Λευκαντικά

Εν γένει, οι εκπομπές απορροφήσιμων οργανικών αλογονούχων ενώσεων (ΑΟΧ) στα λύματα λεύκανσης πρέπει να είναι κατώτερες των 40 mg Cl/kg. Στις ακόλουθες περιπτώσεις οι αντίστοιχες τιμές πρέπει να είναι κατώτερες των 100 mg Cl/kg:

- λινάρι και άλλες ίνες στελέχους,

- βαμβάκι με βαθμό πολυμερισμού μικρότερο από 1800 προοριζόμενο για λευκά τελικά προϊόντα.

Η απαίτηση αυτή δεν ισχύει για την παραγωγή συνθετικών ινών κυτταρίνης.

Αξιολόγηση και εξακρίβωση: Ο αιτών παρέχει είτε βεβαίωση ότι δεν χρησιμοποιούνται χλωριωμένα λευκαντικά ή πρακτικό δοκιμασίας κατά την οποία χρησιμοποιήθηκε η εξής μέθοδος: ISO 9562 ή prEN 1485.

17. Προσμείξεις στις βαφές

Η περιεκτικότητα των χρησιμοποιούμενων βαφών σε προσμείξεις μεταλλικών ιόντων πρέπει να μην υπερβαίνει τις ακόλουθες τιμές: Ag 100 ppm· As 50 ppm· Ba 100 ppm· Cd 20 ppm· Co 500 ppm· Cr 100 ppm· Cu 250 ppm· Fe 2500 ppm· Hg 4 ppm· Mn 1000 ppm· Ni 200 ppm· Pb 100 ppm· Se 20 ppm· Sb 50 ppm· Sn 250 ppm· Zn 1500 ppm.

Οποιοδήποτε μέταλλο χρησιμοποιείται ως συστατικό του μορίου της βαφής (π.χ. βαφές συμπλοκοποιημένου μετάλλου, ορισμένες βαφές αντίδρασης, κ.λπ.) δεν λαμβάνονται υπόψη όταν αξιολογείται η συμμόρφωση προς τις τιμές αυτές, οι οποίες αφορούν μόνο τις προσμείξεις.

Αξιολόγηση και εξακρίβωση: Ο αιτών παρέχει δήλωση συμμόρφωσης.

18. Προσμείξεις στα χρώματα επιστρώσεως (πιγμέντα)

Η περιεκτικότητα των χρησιμοποιούμενων πιγμέντων σε προσμείξεις μεταλλικών ιόντων πρέπει να μην υπερβαίνει τις ακόλουθες τιμές: As 50 ppm· Ba 100 ppm· Cd 50 ppm· Cr 100 ppm· Hg 25 ppm· Pb 100 ppm· Se 100 ppm· Sb 250 ppm· Zn 1000 ppm.

Αξιολόγηση και εξακρίβωση: Ο αιτών παρέχει δήλωση συμμόρφωσης.

19. Βαφή προστύψεως χρωμίου

Δεν επιτρέπεται η βαφή προστύψεως χρωμίου.

Αξιολόγηση και εξακρίβωση: Ο αιτών παρέχει βεβαίωση ότι δεν χρησιμοποιείται.

20. Βαφές με συμπλοκοποιημένο μέταλλο

Σε περίπτωση που χρησιμοποιούνται συμπλοκοποιημένες βαφές οι οποίες έχουν ως βάση χαλκό, χρώμιο ή νικέλιο:

α) για βαφές, κυτταρινούχων ινών, νημάτων ή υφασμάτων, όπου η σύνθεση της βαφής περιλαμβάνει χρώμα μεταλλικών συμπλόκων, το ποσοστό κάθε χρησιμοποιηθέντος χρώματος μεταλλικών συμπλόκων (πρώτη ύλη για τη διεργασία) που διοχετεύεται στον καθορισμό λυμάτων (είτε εντός είτε εκτός της βιομηχανικής εγκατάστασης) πρέπει να είναι χαμηλότερο από 20 %.

Για όλες τις άλλες διεργασίες βαφής, όπου η σύνθεση της βαφής περιλαμβάνει χρώμα μεταλλικών συμπλόκων, το ποσοστό κάθε χρησιμοποιούμενου χρώματος μεταλλικών συμπλόκων (πρώτη ύλη για τη διεργασία) που διοχετεύεται στον καθορισμό λυμάτων (είτε εντός είτε εκτός της βιομηχανικής εγκατάστασης) πρέπει να είναι χαμηλότερο από 7 %.

Αξιολόγηση και εξακρίβωση: Ο αιτών παρέχει είτε βεβαίωση ότι δεν χρησιμοποιούνται ή τεκμηρίωση και πρακτικά δοκιμασιών κατά τις οποίες χρησιμοποιήθηκαν οι εξής μέθοδοι: ISO 8288 για τον Cu και το Ni· ISO 9174 ή prEN 1233 για το Cr·

β) οι εκπομπές στο νερό μετά την επεξεργασία δεν πρέπει να υπερβαίνουν τις ακόλουθες τιμές για τα αντίστοιχα στοιχεία: Cu 75 mg/kg (ίνες, νήματα ή υφάσματα)· Cr 50 mg/kg· Ni 75 mg/kg.

Αξιολόγηση και εξακρίβωση: Ο αιτών παρέχει είτε βεβαίωση ότι δεν χρησιμοποιούνται ή τεκμηρίωση και πρακτικά δοκιμασιών κατά τις οποίες χρησιμοποιήθηκαν οι εξής μέθοδοι: ISO 8288 για τον Cu και το Ni· ISO 9174 ή prEN 1233 για το Cr.

21. Αζωχρώματα

Δεν επιτρέπεται η χρήση αζωχρωμάτων που είναι δυνατόν να διασπαστούν σε οιαδήποτε από τις ακόλουθες αρωματικές αμίνες:

>ΘΕΣΗ ΠΙΝΑΚΑ>

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται αυτά τα χρώματα. Εάν η βεβαίωση αυτή υπόκειται σε επαλήθευση πρέπει να χρησιμοποιείται η ακόλουθη μέθοδος δοκιμασίας και οριακή τιμή: η γερμανική μέθοδος B-82.02 ή η γαλλική μέθοδος XP G 08-014, οριακή τιμή 30 ppm. (Σημείωση: δεδομένου ότι είναι δυνατόν να ληφθούν λανθασμένα θετικά αποτελέσματα σχετικά με την παρουσία 4-αμινοαζωβενζολίου, συνιστάται επιβεβαιωτική δοκιμή).

22. Βαφές καρκινογόνες, μεταλλαξιογόνες ή τοξικές για την αναπαραγωγή

α) Πρέπει να μην χρησιμοποιούνται οι ακόλουθες βαφές:

C.I. Basic Red 9

C.I. Disperse Blue 1

C.I. Acid Red 26

C.I. Basic Red 14

C.I. Disperse Orange 11

C. I. Direct Black 38

C. I. Direct Blue 6

C. I. Direct Red 28

C.I. Disperse Yellow 3

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται τέτοιες βαφές.

β) Δεν επιτρέπεται η χρήση βαφών ή παρασκευασμάτων βαφών που περιέχουν άνω του 0,1 % κατά βάρος ουσίες οι οποίες έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

R40 (Περιορισμένες ενδείξεις καρκινογόνου δράσης),

R45 (Μπορεί να προκαλέσει καρκίνο),

R46 (Μπορεί να προκαλέσει κληρονομικές γενετικές βλάβες),

R49 (Μπορεί να προκαλέσει καρκίνο από εισπνοή),

R60 (Μπορεί να επιδράσει δυσμενώς στη γονιμότητα),

R61 (Μπορεί να προκαλέσει βλάβες στο έμβρυο),

R62 (Πιθανός κίνδυνος δυσμενούς επίδρασης στη γονιμότητα),

R63 (Πιθανός κίνδυνος βλάβης στο έμβρυο),

R68 (Πιθανοί κίνδυνοι ανέκκλητων αποτελεσμάτων),

όπως καθορίζονται στην οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών(2), και στις μετέπειτα τροποποιήσεις της.

Αξιολόγηση και εξακρίβωση:

Ο αιτών παρέχει βεβαίωση ότι δεν χρησιμοποιούνται τέτοιες βαφές.

23. Δυνάμει ευαισθητοποιητικές βαφές

Οι ακόλουθες δυνάμει ευαισθητοποιητικές βαφές επιτρέπεται να χρησιμοποιούνται όταν η αντοχή των βαμμένων ινών, νημάτων ή υφάσματος στην εφίδρωση (όξινο ή αλκαλικό περιβάλλον) είναι τουλάχιστον 4:

>ΘΕΣΗ ΠΙΝΑΚΑ>

Αξιολόγηση και εξακρίβωση:

ο αιτών παρέχει είτε βεβαίωση ότι δεν χρησιμοποιούνται αυτές οι βαφές ή πρακτικό δοκιμασίας κατά την οποία χρησιμοποιήθηκε η εξής μέθοδος δοκιμασίας αντοχής χρωματισμών: ISO 105-E04 ( όξινο ή αλκαλικό, σύγκριση με ύφασμα πολλών ινών).

24. Αλογονούχοι φορείς για πολυεστέρα

Η χρήση αλογονούχων φορέων δεν επιτρέπεται.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται.

25. Τυποβαφή

α) Οι χρησιμοποιούμενες τυπωτικές πάστες πρέπει να μην περιέχουν πτητικές οργανικές ενώσεις σε αναλογία μεγαλύτερη από 5 % (ως πτητική οργανική ένωση -VOC- νοείται κάθε οργανική ένωση με τάση ατμών 0,01 kPa ή μεγαλύτερη στους 293,15 K, ή με ανάλογη πτητικότητα στις συγκεκριμένες συνθήκες χρήσης).

Αξιολόγηση και εξακρίβωση:

ο αιτών παρέχει είτε βεβαίωση ότι δεν διενεργήθηκε τυποβαφή ή την κατάλληλη τεκμηρίωση από την οποία να προκύπτει ή συμμόρφωση, μαζί με πιστοποιητικό συμμόρφωσης.

β) Δεν επιτρέπεται τυποβαφή με βάση την πλαστισόλη (plastisol).

Αξιολόγηση και εξακρίβωση:

ο αιτών παρέχει είτε βεβαίωση ότι δεν διενεργήθηκε τυποβαφή ή την κατάλληλη τεκμηρίωση από την οποία να προκύπτει ή συμμόρφωση, μαζί με πιστοποιητικό συμμόρφωσης.

26. Φορμαλδεΰδη

Η αναλογία της ελεύθερης και μερικώς υδρολυτής φορμαλδεΰδης στο τελικό ύφασμα πρέπει να μην υπερβαίνει 75 ppm στα προϊόντα που έρχονται σε άμεση επαφή με το δέρμα και 300 ppm στα λοιπά προϊόντα.

Αξιολόγηση και εξακρίβωση:

ο αιτών παρέχει είτε βεβαίωση ότι δεν χρησιμοποιήθηκαν προϊόντα περιέχοντα φορμαλδεΰδη ή πρακτικό δοκιμασίας κατά την οποία χρησιμοποιήθηκε η εξής μέθοδος: EN ISO 14184-1.

27. Αποβολή λυμάτων της υγρής επεξεργασίας

α) Η τιμή του χημικώς απαιτούμενου οξυγόνου (COD) στα λύματα από εγκαταστάσεις υγρής επεξεργασίας (εκτός των εγκαταστάσεων απολίπανσης μαλλιού ή διαβροχής λιναριού) που διοχετεύονται σε επιφανειακά ύδατα μετά τον καθαρισμό τους (είτε εντός είτε εκτός των εγκαταστάσεων) πρέπει να είναι χαμηλότερη από 25 g/kg, ως ετήσιος μέσος όρος.

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών, σύμφωνα με το ISO 6060, που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

β) Εάν τα λύματα καθαρίζονται εντός των εγκαταστάσεων και διοχετεύονται απευθείας στα επιφανειακά ύδατα, το pH τους πρέπει να είναι μεταξύ 6 και 9 (εκτός εάν το pH του υδάτινου αποδέκτη βρίσκεται εκτός των ορίων αυτών) και η θερμοκρασία τους να είναι χαμηλότερη από 40 °C (εκτός εάν η θερμοκρασία του υδάτινου αποδέκτη είναι υψηλότερη).

Αξιολόγηση και εξακρίβωση:

ο αιτών παρέχει λεπτομερή τεκμηρίωση ή/και πρακτικά δοκιμασιών που να αποδεικνύουν τη συμμόρφωση με το κριτήριο αυτό, καθώς και δήλωση συμμόρφωσης.

28. Επιβραδυντικά φλόγας

Δεν επιτρέπεται η χρήση επιβραδυντικών φλόγας που περιέχουν άνω του 0,1 % κατά βάρος ουσίες οι οποίες έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

R40 (Περιορισμένες ενδείξεις καρκινογόνου δράσης),

R45 (Μπορεί να προκαλέσει καρκίνο),

R46 (Μπορεί να προκαλέσει κληρονομικές γενετικές βλάβες),

R49 (Μπορεί να προκαλέσει καρκίνο από εισπνοή),

R50 (Πολύ τοξικό στους υδρόβιους οργανισμούς),

R51 (Τοξικό στους υδρόβιους οργανισμούς),

R52 (Βλαβερό για τους υδρόβιους οργανισμούς),

R53 (Μπορεί να έχει μακροπρόθεσμες δυσμενείς επιδράσεις στο υδάτινο περιβάλλον),

R60 (Μπορεί να επιδράσει δυσμενώς στη γονιμότητα),

R61 (Μπορεί να προκαλέσει βλάβες στο έμβρυο),

R62 (Πιθανός κίνδυνος δυσμενούς επίδρασης στη γονιμότητα),

R63 (Πιθανός κίνδυνος βλάβης στο έμβρυο),

R68 (Πιθανοί κίνδυνοι ανέκκλητων αποτελεσμάτων),

όπως καθορίζονται στην οδηγία 67/548/ΕΟΚ και στις μετέπειτα τροποποιήσεις της.

Η απαίτηση αυτή δεν ισχύει για επιβραδυντικά φλόγας τα οποία κατά τη χρησιμοποίησή τους υφίστανται χημική μετατροπή ώστε να μην είναι πλέον δυνατός ο χαρακτηρισμός τους με οιαδήποτε από τις προαναφερόμενες φράσεις R, και εφόσον λιγότερο από 0,1 % του επιβραδυντικού φλόγας παραμένει στο κατεργασμένο τμήμα ή ύφασμα υπό μορφή που είχε πριν από τη χρησιμοποίηση του επιβραδυντικού φλογός.

Αξιολόγηση και εξακρίβωση:

ο αιτών παρέχει είτε δήλωση ότι δεν έχουν χρησιμοποιηθεί επιβραδυντικά φλόγας, είτε δηλώνει τα επιβραδυντικά φλόγας που έχουν χρησιμοποιηθεί και παρέχει τεκμηρίωση (όπως π.χ. φύλλα δεδομένων ασφαλείας) ή/και βεβαιώσεις σύμφωνα με τις οποίες αυτά τα επιβραδυντικά φλόγας πληρούν το παρόν κριτήριο.

29. Φινιρίσματα διαστατικής σταθερότητας

Αλογονούχες ουσίες ή παρασκευάσματα που προσδίδουν διαστατική σταθερότητα χρησιμοποιούνται μόνο σε μάλλινα φυτίλια.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιείται. (Εκτός εάν χρησιμοποιούνται σε μάλλινα φυτίλια).

30. Φινιρίσματα

Δεν επιτρέπεται η χρήση ουσιών ή παρασκευασμάτων φινιρίσματος που περιέχουν άνω του 0,1 % κατά βάρος ουσίες οι οποίες έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

R40 (Περιορισμένες ενδείξεις καρκινογόνου δράσης),

R45 (Μπορεί να προκαλέσει καρκίνο),

R46 (Μπορεί να προκαλέσει κληρονομικές γενετικές βλάβες),

R49 (Μπορεί να προκαλέσει καρκίνο από εισπνοή),

R50 (Πολύ τοξικό στους υδρόβιους οργανισμούς),

R51 (Τοξικό στους υδρόβιους οργανισμούς),

R52 (Βλαβερό για τους υδρόβιους οργανισμούς),

R53 (Μπορεί να έχει μακροπρόθεσμες δυσμενείς επιδράσεις στο υδάτινο περιβάλλον),

R60 (Μπορεί να επιδράσει δυσμενώς στη γονιμότητα),

R61 (Μπορεί να προκαλέσει βλάβες στο έμβρυο),

R62 (Πιθανός κίνδυνος δυσμενούς επίδρασης στη γονιμότητα),

R63 (Πιθανός κίνδυνος βλάβης στο έμβρυο),

R68 (Πιθανοί κίνδυνοι ανέκκλητων αποτελεσμάτων),

όπως καθορίζονται στην οδηγία 67/548/ΕΟΚ και στις μετέπειτα τροποποιήσεις της.

Αξιολόγηση και εξακρίβωση:

ο αιτών παρέχει είτε βεβαίωση ότι δεν έχουν χρησιμοποιηθεί φινιρίσματα, ή δηλώνει τα φινιρίσματα που έχουν χρησιμοποιηθεί και παρέχει τεκμηρίωση (όπως φύλλα δεδομένων ασφαλείας) ή/και βεβαιώσεις ότι οι ουσίες για τα φινιρίσματα πληρούν το παρόν κριτήριο.

31. Πληρωτικά υλικά

α) Τα πληρωτικά υλικά που αποτελούνται κλωστοϋφαντουργικές ίνες πρέπει να πληρούν τα κριτήρια για τις κλωστοϋφαντουργικές ίνες (σημεία 1-9), κατά περίπτωση.

β) Τα πληρωτικά υλικά πρέπει να πληρούν το κριτήριο 11 σχετικά με τα "βιοκτόνα ή βιοστατικά προϊόντα" και το κριτήριο 26 σχετικά με τη "φορμαλδεΰδη".

γ) Απορρυπαντικά και άλλες χημικές ουσίες που χρησιμοποιούνται για την πλύση των πληρωτικών υλικών (πτίλα, φτερά, φυσικές ή συνθετικές ίνες) πρέπει να πληρούν το κριτήριο 14 σχετικά με τις "βοηθητικές χημικές ουσίες" και το κριτήριο 15 σχετικά με τα "απορρυπαντικά, μαλακτικά υφασμάτων και συμπλεκτικοί παράγοντες".

Αξιολόγηση και εξακρίβωση:

όπως προβλέπεται στα αντίστοιχα κριτήρια.

32. Επιστρώσεις, επικαλύψεις με επικολλητά λεπτά φύλλα και μεμβράνες

α) Προϊόντα από πολυουρεθάνη πρέπει να πληρούν το κριτήριο 3α) σχετικά με τις οργανοκασσιτερικές ενώσεις και το κριτήριο 3β) σχετικά με τις ατμοσφαιρικές εκπομπές αρωματικών διισοκυανικών ενώσεων.

Αξιολόγηση και εξακρίβωση:

όπως προβλέπεται στα αντίστοιχα κριτήρια.

β) Προϊόντα από πολυεστέρα πρέπει να πληρούν το κριτήριο 8α) σχετικά με την ποσότητα αντιμονίου και το κριτήριο 8β) σχετικά με τις εκπομπές των πτητικών οργανικών ενώσεων (VOC) κατά τον πολυμερισμό.

Αξιολόγηση και εξακρίβωση:

όπως προβλέπεται στα αντίστοιχα κριτήρια.

γ) Κατά την παραγωγή των επιστρώσεων, τωνεπικαλύψεων με επικολλητά λεπτά φύλλα και των μεμβρανών πρέπει να μην χρησιμοποιούνται πλαστικοποιητές ή διαλύτες, οι οποίοι έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

R40 (Περιορισμένες ενδείξεις καρκινογόνου δράσης),

R45 (Μπορεί να προκαλέσει καρκίνο),

R46 (Μπορεί να προκαλέσει κληρονομικές γενετικές βλάβες),

R49 (Μπορεί να προκαλέσει καρκίνο από εισπνοή),

R50 (Πολύ τοξικό στους υδρόβιους οργανισμούς),

R51 (Τοξικό στους υδρόβιους οργανισμούς),

R52 (Βλαβερό για τους υδρόβιους οργανισμούς),

R53 (Μπορεί να έχει μακροπρόθεσμες δυσμενείς επιδράσεις στο υδάτινο περιβάλλον),

R60 (Μπορεί να επιδράσει δυσμενώς στη γονιμότητα),

R61 (Μπορεί να προκαλέσει βλάβες στο έμβρυο),

R62 (Πιθανός κίνδυνος δυσμενούς επίδρασης στη γονιμότητα),

R63 (ΠΙθανός κίνδυνος βλάβης στο έμβρυο),

R68 (Πιθανοί κίνδυνοι ανέκκλητων αποτελεσμάτων),

όπως καθορίζονται στην οδηγία 67/548/ΕΟΚ και στις μετέπειτα τροποποιήσεις της.

Αξιολόγηση και εξακρίβωση:

ο αιτών παρέχει βεβαίωση ότι δεν χρησιμοποιούνται αυτοί οι πλαστικοποιητές ή διαλύτες.

33. Κατανάλωση ενέργειας και νερού

Ο αιτών καλείται να υποβάλει, αυτοβούλως, αναλυτικά στοιχεία για την κατανάλωση νερού και ενέργειας στις εγκαταστάσεις νηματοποίησης, πλέξης, ύφανσης και υγρής επεξεργασίας.

Αξιολόγηση και εξακρίβωση:

ο αιτών καλείται να παρέχει, αυτοβούλως, τις ανωτέρω αναφερόμενες πληροφορίες.

ΚΡΙΤΗΡΙΑ ΚΑΤΑΛΛΗΛΟΛΟΤΗΤΑΣ ΓΙΑ ΧΡΗΣΗ

Τα ακόλουθα κριτήρια ισχύουν για το βαμμένο νήμα, το τελικό ύφασμα ή το τελικό προϊόν, με τις αντίστοιχες δοκιμασίες.

34. Μεταβολή διαστάσεων κατά το πλύσιμο και τη βαφή

Οι πληροφορίες για τη μεταβολή των διαστάσεων ( %) πρέπει να αναφέρονται τόσο στην ετικέτα οδηγιών φροντίδας όσο και στη συσκευασία ή/και σε άλλες πληροφορίες σχετικά με το προϊόν, εάν η μεταβολή διαστάσεων υπερβαίνει:

- 2 % (στημόνι και υφάδι) για κουρτίνες και υφάσματα επιπλώσεων που αφαιρούνται και πλένονται,

- 6 % (στημόνι και υφάδι) για άλλα υφαντά προϊόντα,

- 8 % (κατά μήκος και φάρδος) για άλλα πλεκτά προϊόντα,

- 8 % (κατά μήκος και φάρδος) για υφάσματα σπογγώδους υφής.

Το παρόν κριτήριο δεν ισχύει για:

- ίνες ή νήματα,

- προϊόντα στην επισήμανση των οποίων γράφεται σαφώς η ένδειξη "στεγνό καθάρισμα μόνο" ή ανάλογη ένδειξη (στο μέτρο που αυτού του είδους η επισήμανση αποτελεί συνήθη πρακτική για τα εν λόγω προϊόντα),

- υφάσματα επιπλώσεων που είναι δυνατό να αφαιρεθούν και να πλυθούν.

Αξιολόγηση και εξακρίβωση:

ο αιτών παρέχει πρακτικά δοκιμασιών κατά τις οποίες χρησιμοποιήθηκε η μέθοδος ISO 5077 τροποποιημένη ως εξής: τρεις πλύσεις στις θερμοκρασίες που δηλώνονται για το προϊόν, με στέγνωμα σε στεγνωτήριο μετά από κάθε πρόγραμμα πλυσίματος εκτός εάν επί του προϊόντος αναφέρεται διαφορετικός τρόπος στεγνώματος, στις θερμοκρασίες που επισημαίνονται επί του προϊόντος, και με το ανάλογο φορτίο πλύσης (2 ή 4 kg) που αντιστοιχεί στο σύμβολο πλυσίματος. Σε περίπτωση που σημειώνεται υπέρβαση οποιουδήποτε από τα προαναφερόμενα όρια, πρέπει να παρέχεται αντίγραφο της ετικέτας οδηγιών φροντίδας και της συσκευασίας ή/και οποιασδήποτε άλλης πληροφορίας για το προϊόν.

35. Αντοχή χρωματισμών στο πλύσιμο

Η αντοχή των χρωματισμών στο πλύσιμο πρέπει να είναι τουλάχιστον επιπέδου 3-4 ως προς την αλλαγή χρώματος και τουλάχιστον επιπέδου 3-4 ως προς το λέκιασμα.

Το κριτήριο αυτό δεν ισχύει για προϊόντα στην επισήμανση των οποίων αναγράφεται σαφώς η ένδειξη "στεγνό καθάρισμα μόνο" ή ανάλογη ένδειξη (στο μέτρο που αυτού του είδους η επισήμανση αποτελεί συνήθη πρακτική για τα εν λόγω προϊόντα), για λευκά προϊόντα ή προϊόντα που δεν έχουν βαφεί ούτε τυπωθεί ή για υφάσματα επιπλώσεων που δεν πλένονται.

Αξιολόγηση και εξακρίβωση:

ο αιτών παρέχει πρακτικά δοκιμασιών κατά τις ουσίες χρησιμοποιήθηκε η εξής μέθοδος: ISO 105 C06 (μία μόνο πλύση, στη θερμοκρασία που αναγράφεται στην ετικέτα του προϊόντος, με υπερβορική σκόνη πλυσίματος).

36. Αντοχή χρωματισμών στην εφίδρωση (όξινο και αλκαλικό περιβάλλον)

Η αντοχή χρωματισμών στην εφίδρωση (σε όξινο και αλκαλικό περιβάλλον) πρέπει να είναι τουλάχιστον επιπέδου 3-4 (αλλαγή χρώματος και λέκιασμα).

Επιτρέπεται ωστόσο επίπεδο αντοχής 3, όταν τα υφάσματα είναι σκουρόχρωμα (πρότυπο βάθος χρώματος > 1/1) και έχουν παραχθεί από αναγεννημένο μαλλί ή περιέχουν άνω του 20 % μετάξι.

Το κριτήριο αυτό δεν ισχύει για τα λευκά προϊόντα, τα προϊόντα που δεν έχουν βαφεί ούτε τυπωθεί, τα υφάσματα επιπλώσεων, τις κουρτίνες ή παρόμοια κλωστοϋφαντουργικά προϊόντα διακόσμησης εσωτερικών χώρων.

Αξιολόγηση και εξακρίβωση:

ο αιτών παρέχει πρακτικά δοκιμασιών κατά τις οποίες χρησιμοποιήθηκε η εξής μέθοδος: ISO 105 E04 (όξινο και αλκαλικό περιβάλλον, σύγκριση με ύφασμα πολλών ινών).

37. Αντοχή χρωματισμών σε υγρή τριβή

Η αντοχή χρωματισμών σε υγρή τριβή πρέπει να είναι τουλάχιστον επιπέδου 2-3. Επιτρέπεται ωστόσο επίπεδο 2 εάν πρόκειται για ντένιμ που έχει βαφεί με ινδική.

Το κριτήριο αυτό δεν ισχύει για τα λευκά προϊόντα ή τα προϊόντα που δεν έχουν βαφεί ούτε τυπωθεί.

Αξιολόγηση και εξακρίβωση:

ο αιτών παρέχει πρακτικά δοκιμασιών κατά τις οποίες χρησιμοποιήθηκε η εξής μέθοδος: ISO 105 X12.

38. Αντοχή χρωματισμών σε ξηρή τριβή

Η αντοχή χρωματισμών σε ξηρή τριβή πρέπει να είναι τουλάχιστον επιπέδου 4.

Επιτρέπεται ωστόσο επίπεδο 3-4 για ντένιμ που έχει βαφεί με ινδική.

Το κριτήριο αυτό δεν ισχύει για τα λευκά προϊόντα, τα προϊόντα που δεν έχουν βαφεί ούτε τυπωθεί, τα υφάσματα επιπλώσεων, τις κουρτίνες ή παρόμοια κλωστοϋφαντουργικά προϊόντα διακόσμησης εσωτερικών χώρων.

Αξιολόγηση και εξακρίβωση:

ο αιτών παρέχει πρακτικά δοκιμασιών κατά τις οποίες χρησιμοποιήθηκε η εξής μέθοδος: ISO 105 X12.

39. Αντοχή χρωματισμών στο φως

Για τα υφάσματα επιπλώσεων, τις κουρτίνες ή τα παραπετάσματα, η αντοχή χρωματισμών στο φως πρέπει να είναι τουλάχιστον επιπέδου 5. Για όλα τα λοιπά προϊόντα η αντοχή χρωματισμών στο φως πρέπει να είναι τουλάχιστον επιπέδου 4.

Ωστόσο, επίπεδο 4 επιτρέπεται για υφάσματα επιπλώσεων, τις κουρτίνες ή τα παραπετάσματα που είναι ανοικτόχρωμα (πρότυπο βάθος < 1/12) και περιλαμβάνουν άνω του 20 % μαλλί ή άλλες κερατινούχες ίνες, ή άνω του 20 % μετάξι, ή άνω του 20 % λινάρι ή άλλες ίνες στελέχους.

Η απαίτηση αυτή δεν ισχύει για τα στρωματόπανα, τα προστατευτικά στρωμάτων ή τα εσώρουχα.

Αξιολόγηση και εξακρίβωση:

ο αιτών παρέχει πρακτικά δοκιμασιών κατά τις οποίες χρησιμοποιήθηκε η εξής μέθοδος: ISO 105 B02.

40. Πληροφορίες που αναφέρονται στο οικολογικό σήμα

Στο τετραγωνίδιο 2 του οικολογικού σήματος πρέπει να αναφέρεται το ακόλουθο κείμενο:

- Μειωμένη ρύπανση υδάτων

- Περιορισμένες επικίνδυνες ουσίες

- Καλύπτει όλη την αλυσίδα παραγωγής

Αξιολόγηση και εξακρίβωση:

ο αιτών παρέχει δείγμα της συσκευασίας του προϊόντος όπου να εμφαίνεται η ετικέτα, καθώς και δήλωση συμμόρφωσης με αυτό το κριτήριο.

(1) ΕΕ L 198 της 22.7.1991, σ. 1.

(2) ΕΕ L 196 της 16.8.1967, σ. 1.